钦定古今图书集成/历象汇编/乾象典/第003卷 > 历象图说旧本 > 黄道交周图说
## 钦定古今图书集成/历象汇编/乾象典/第003卷 > 历象图说旧本 > 黄道交周图说

黄道斜交于赤道，自春分交北，至夏至而极北距赤道最远；转而南行，至秋分交赤道之南，至冬至而极南距赤道最远；又转而北行，至春分复交于赤道。凡四象弧而一周，每周退天之分为岁差。○郑世子《黄钟历议》云：黄道斜络于二十八宿之间，如人卷丝为团，丝丝缠络，虽重复参差，而周道则一。譬如月之出入黄道，每交退移，变动不居。日出入于赤道，大率亦然。但月之退移也著，而日之退移也微。古人造历，初未之觉，以为天周即岁周。晋虞喜始觉之，因损岁馀，益天周，立岁差法，历代治历者宗焉。初喜以天体为三百六十五度二十六分，乃四分之一有馀；岁策为三百六十五日二十四分，乃四分之一不足，计五十年而差一度。宋何承天以岁差太速，改周天为三百六十五度二十五分半，周岁为三百六十五日二十四分半，百年差一度。祖冲之以四十五年差一度，隋刘焯以七十五年差一度，唐傅仁均以五十五年差一度，僧一行以八十二年差一度。自后诸历各各不同，宋历多在七十五度左右。惟《统天历》取大衍岁差率八十二年及开元所距之差五十五年，折中得六十六年三分年之二为日退移一度之限，故谓周天三百六十五度二十五分七十五秒，周岁六十五日二十四分二十五秒，百年差一度半；又谓上古岁策多，后世岁策少，故上古岁差少，后世岁差多。元《授时历》从之，比之诸家亦近密矣。○按：古以岁差为太阳移度，新法以岁差为恒星行度，步法虽同，而推本则异。然恒星原有移动，验之实测，而太阳轨景，万古不殊，则新法之理长也。恒星行岁万分度之百四十二弱，约七十年馀而差一度，但所谓度者，以三百六十为率，与古不同。○《统天历》谓古今岁策有多少，即《授时》百年消长之说也。然自《授时》后又复长，则此法不可用，而岁差因之有多少者，亦复不的矣。至于诸历所定差分，或增或减，皆取验于当时者耳。夫以寻尺仪表，仰究苍形，失之纎微，年久则著，虽有圣者，莫适为中。惟取精密附近之数，施于协用，而使畴人专家，世明其说，体泽火之象，数十年而一修正。斯为坐致之通术、无敝之至法矣。